ՈՒՂԵՐՁ

Սիրելի՛ Չարենցավան համայնքի բնակիչներ,

Շնորհակալություն եմ հայտնում բոլորիդ արտակարգ դրության կանոնները պահպանելու և հնարավորիս ինքնամեկուսանալու համար:

Շնորհակալ եմ, որ այս բարդ պայմաններում հասկանում և օգնում եք մեզ:

Շնորհակալություն եմ հայտնում Չարենցավանի բժշկական կենտրոնի ողջ անձնակազմին՝ գիշերուզօր աշխատելու և մեր համայնքի բնակիչների առողջությունն ապահովելու համար:

Չարենցավանի համայնքապետարանը մարտի 25-ից անցել է հեռավար աշխատելաոճի՝ փորձելով հնարավորության սահմաններում ապահովել անխափան գործունեություն: Համայնքապետարանում սահմանվել է հերթապահություն՝ բնակիչների հրատապ խնդիրներին արձագանքելու համար:  
Շուրջօրյա աշխատում են մեր պաշտոնական կայքերը, հրապարակել ենք իմ և աշխատակազմի մասնագետների բջջային հեռախոսահամարները, որպեսզի անհրաժեշտության դեպքում առավել օպերատիվ աշխատանք կազմակերպենք:

Այս ընթացքում մենք մի քանի անգամ համայնքում ախտահանման միջոցառումներ ենք իրականացրել, դրանք շարունակական բնույթ են կրում: Կանոնավոր կերպով իրականացվում է աղբահանություն և կենտրոնական փողոցների ամենօրյա սանմաքրում:  
Հուսով ենք, որ այս միջոցառումները կպահպանեն մեր համայնքի մաքրությունն ու սանիտարահիգիենիկ վիճակը:

Կոչ եմ անում տանից դուրս գալ միայն ծայրահեղ անհրաժեշտության դեպքում՝ չմոռանալով, որ ժամը 10:00-12:00-ն խանութ գնալու հնարավորություն ենք տալիս միայն տարեցներին:

Պահպանեք սանիտարահիգիենիկ նորմերն ու մնացեք առողջ:

Վստահ եմ, որ, որպես օրինապահ քաղաքացիներ, մենք միասին կհաղթահարենք այս իրավիճակն ու շատ շուտով կվերադառնանք մեր կյանքի բնականոն ռիթմին:

Աստված պահապան բոլորիս:

Հարգանքով՝ Չարենցավան համայնքի ղեկավար Հակոբ Շահգալդյան